bog
Bog, de trekantede frugter fra træer af slægten bøg, Fagus. Bog er nødfrugter, der bag en hård skal indeslutter et enkelt frø med tynd frøskal. Frugterne er to og to indesluttet i en pigget, dybt firefliget skål, dannet af stænglen. 
Bog er meget næringsholdige og har sammen med agern i århundreder været kendt under fællesnavnet olden. Flokke af tamsvin blev indtil udskiftningen i slutningen af 1700-t. drevet ud i skovene, hvor de kunne leve af olden, orme, insekter o.l. Produktionen af bog varierer stærkt fra år til år; år med høj produktion er kendt som oldenår.